**Ruiny kostolíka Liptovská Anna**

**Nad vyšným koncom obce Lipt. Anna, tesne pod horami na výbežku vrchu Padrova, sa zachovali zrúcaniny kostola, klasifikovaného ako ranogotická stavba. Vznik kostola sa datuje medzi roky l260 až 1300. Je považovaný za najstarší kostolík Liptova. Existencia kostola je nepochybná už roku 1397. Roku 1412 bol už kostol známy svojou frekventovanosťou.**

**Navštevovali ho veriaci z Liptova aj Oravy. Predpokladá sa, že prvotne bol kostol zasvätený „Všetkým svätým“, až neskôr sa patrónkou stala „Svätá Anna“ patrónka baníkov. Nie je vylúčené, že toto zasvätenie kostola bolo v  nejakej súvislosti s  nádejami na úspešné banské podnikanie. Roku 1559 počas reformácie sa kostol dostal do rúk evanjelikov. Roku 1713 znova do rúk katolíkov. Roku 1779 pustošil veľký oheň.**

**Roku 1805 bol kostolík zničený počas požiaru, vtedy bol aj definitívne zatvorený.**

**Roku 1824 začali reštaurovať kostol v  Prosieku.**

**Roku 1826 boli prenesené práva materskej cirkvi v  Lipt. Anne na Prosiek.**

**V roku 2010 bol kostolík v ruinálnom stave. Zarastený náletovou zeleňou. Mnohé úseky boli v havarijnom stave a ohrozovali návštevníkov.**

**Na zlý stav vzácnej kultúrnej pamiatky, písomne upozornila Mgr. Zuzana Líšková Pamiatkový úrad v Martine.**

**Od roku 2011 do roku 2021 boli na ruine kostolíka prevádzané reštauračné práce .**

**Zámerom prác bolo konzervačným prístupom zachovať jestvujúci ruinálny charakter a zamedziť ďalšej deštrukcii objektu.**

**Boli prevedené také stavebné úpravy, ktoré by umožnili bezpečný pohyb po areáli kostolíka.**

**Ďalej bola zhotovená kópia bohostánku a krstiteľnice.**

**Nad vstupom do sakristie bolo osadené renesančné nadpražie.**

**Do kostolíka bol symbolicky vrátený oltár. Do kovovej konštrukcie, ktorá pripomína oltár, boli umiestnené reprodukcie zachovaných a zreštaurovaných oltárnych malieb.**

**Bola zreštaurovaná a  obnovená stará zvonica.**

**Do metrovej výšky vymurované múry kostnice a sakristie.**

**Kostol, ktorý je vzácnou kultúrnou pamiatkou, je vo vlastníctve rímskokatolíckej cirkvi v Prosieku, spravovanej excurrendo Rímskokatolíckou cirkvou v Lipt. Trnovci, bol reštaurovaný z fondov Ministerstva kultúry za finančnej spoluúčasti Rímskokatolíckej cirkvi v Prosieku.**

**Práce na záchrane objektu naštartovala občianskou iniciatívou a svetský patronát nad pamiatkou prevzala MUDr. Libuša Sviteková.**

**Ministerstvo kultúry poskytlo 63 000€. Finančná spoluúčasť rímskokatolíckej cirkvi, ktorá bola poskytnutá zo sponzorského daru bola 10 500 €. Nadačný fond Telekom daroval 1000 €. 700€ darovala spoločnosť Obnova s. r. o.**

**Obec Lipt. Anna pod vedením starostu Ing. Ivana Bellu v spolupráci so skautmi, ktorí pracovali bez nároku na finančnú odmenu, len za občerstvenie, poskytnuté starostom obce, previedli očistu terénu od náletových drevín zozbieranie a roztriedenie kameňov, dovoz piesku a kameňov. Pri niektorých prácach, úprave terénu pri výstavbe východného múru pracoval starosta aj s dobrovoľníkmi z obce. Obec tiež bezplatne poskytla elektrickú energiu potrebnú pri prácach na kostolíku.**

**Všetky reštauračné práce realizovala spoločnosť Obnova s. r. o. pod vedením reštaurátora Mgr. Michala Hrčku, ktorý sa podieľal na vypracovaní projektov pre Ministerstvo kultúry v spolupráci s Rímskokatolíckou cirkvou v Prosieku.**

Propagácia bola realizovaná na mieste vylepením informácie a zverejnením na web stránkach:

[www.obnova.sk](http://www.obnova.sk) a www.obnova.eu